GFPT วิ่งฉิว 5.19% โบรกฯเชียร์”ซื้อ” ชูเป้าสูง 18.20 บ. คาดกำไรปีนี้โต 26% แตะ 1.3 พันลบ.
GFPT วิ่งฉิว 5.19% โบรกฯเชียร์"ซื้อ" ชูเป้าสูง 18.20 บ. คาดกำไรปีนี้โต 26% แตะ 1.3 พันลบ. โดย ณ เวลา 16.20 น. ราคาอยู่ที่ 14.20 บาท บวก 0.70 บาท หรือ 5.19% สูงสุดที่ 14.50 บาท ต่ำสุดที่ 13.40 บาท ด้วยมูลค่าซื้อขาย 82.47 ล้านบาท
4 พ.ย. 2562

ผู้สื่อข่าวรายงานว่า ราคาหุ้น บริษัท จีเอฟพีที จำกัด (มหาชน) หรือ GFPT ล่าสุด ณ เวลา 16.20 น. อยู่ที่ 14.20 บาท บวก 0.70 บาท หรือ 5.19% สูงสุดที่ 14.50 บาท ต่ำสุดที่ 13.40 บาท ด้วยมูลค่าซื้อขาย 82.47 ล้านบาท

ด้าน บล.เคทีบี (ประเทศไทย) ระบุในบทวิเคราะห์ (1 พ.ย.62) แนะนำ “ซื้อ” GFPT ราคาเป้าหมาย 18.20 บาท/หุ้น โดยคาดกำไรสุทธิในไตรมาส 3/62 ที่ 404 ล้านบาท (ลดลง 8% จากช่วงเดียวกันเมื่อปีก่อน, เพิ่มขึ้น 18% จากไตรมาสก่อน) ประมาณการกำไรสุทธิไตรมาส 3/62 ไว้ที่ 404 ล้านบาท ลดลง 8% จากช่วงเดียวกันเมื่อปีก่อน แต่เติบโต เพิ่มขึ้น 18% จากไตรมาสก่อน การลดลงจากช่วงเดียวกันเมื่อปีก่อน มาจากยอดขายในยุโรปทำได้น้อยลงเพราะค่าเงินบาทแข็งค่าเมื่อเทียบกับเงินสกุลยูโรและเงินปอนด์ ส่งผลให้ gross profit margin ในไตรมาส 3/62 จะปรับตัวลงมาอยู่ที่ 14.9% จาก 15.6% ใน 3/61
ส่วนการเติบโตจากไตรมาสก่อน มาจากผลของฤดูกาลของการทานอาหารนอกบ้านของประเทศในเขตหนาว ขณะที่ส่วนแบ่งกำไรจากบริษัทร่วมคือ GFN คาดว่าจะลดลงมาอยู่ที่ประมาณ 60 ล้านบาท จากไตรมาส 2/62 ที่ 78 ล้านบาท จากราคาเนื้อสัตว์ที่อ่อนลง
อย่างไรก็ดี บริษัทยืนยันผลกระทบจากไฟไหม้จำกัด จากเหตุไฟไหม้บริเวณห้องเครื่องในโรงงานผลิตของบริษัทที่จังหวัดสมุทรปราการเมื่อ 17 ตุลาคม โดยการสอบถามบริษัทเพิ่มเติม GFPTเผยว่าในส่วนของโรงเชือดไม่ได้รับผลกระทบและเปิดดำเนินการแล้ว ขณะที่ในส่วนโรงไก่แปรรูปมีทั้งหมด 5 ไลน์การผลิต โดย 3 ไลน์ที่ไม่ได้รับผลกระทบจะเปิดดำเนินการในประมาณอาทิตย์หน้า แต่ส่วนที่ได้รับผลกระทบ 2 ไลน์การผลิต จำเป็นต้องใช้เวลาซ่อมประมาณ 3-4 สัปดาห์
ทั้งนี้ 1 ไลน์การผลิตจะคิดเป็นประมาณ 20% ของกำลังผลิตไก่ส่งออก ส่วนที่ได้รับผลกระทบ 2 ไลน์จึงเท่ากับประมาณ 40% ของไก่ส่งออก ทั้งนี้ไก่ส่งออกคิดเป็น 25% ของกำลังการผลิตทั้งหมด  ผลกระทบเมื่อเทียบกับกำลังการผลิตจึงอยู่ที่ประมาณ 10% ของกำลังการผลิตทั้งหมด อย่างไรก็ตาม คาดว่าการปรับปรุงซ่อมแซมจะใช้เวลาเพียง 1 เดือน จึงคาดว่า ผลกระทบจะจำกัดอยู่ที่ 0.8% ประมาณ 3% ของกำไร ณ ตอนนั้น ซึ่งได้ปรับลดผลกระทบต่อกำไรสุทธิไปก่อนหน้านี้แล้ว ทั้งนี้จากการสอบถามบริษัทเราคาดว่าผู้บริหารจะมีการแถลงรายละเอียดเพิ่มเติมเกี่ยวกับเหตุการณ์ไฟไหม้อีกครั้งประมาณวันที่ 11 พฤศจิกายน ซึ่งมองว่า ผลกระทบจะจำกัดตามที่แถลงก่อนหน้านี้
อย่างไรก็ตาม คงประมาณกำไรสุทธิปี 2562 อยู่ที่ 1.3 พันล้านบาท (เพิ่มขึ้น 26% จากช่วงเดียวกันเมื่อปีก่อน) คาดว่าราคาไก่ปีนี้จะอยู่ประมาณ 35 บาทต่อกก. (เพิ่มขึ้น 6% จากช่วงเดียวกันเมื่อปีก่อน) จากความต้องการและการส่งออกที่ยังคงเติบโต อย่างไรก็ตามในไตรมาส 4/62 คาดว่ากำไรจะอ่อนตัวลงซึ่งเป็นตามปัจจัยฤดูกาล
โดยราคาเป้าหมายที่ 18.20 บาท อิง PER ปี 2563 ที่ 15 เท่า (+1SD above 5-yr average PER) มีความเสี่ยงจากโรคระบาดในสัตว์ปีกแต่ GFPT มีระบบการจัดการฟาร์มที่มีคุณภาพสูง